दिवचलः गोंय कला आनी संस्कृती खातें, वेदांत एंटरटेनमेंट आनी सांखळी रवीन्द्र भवन हांच्या जोडपालवान पयलो स. वासुदेव मुकूंद काणेकार वेवसायीक नाटय महोत्सव 3 जुलय सावन आयोजीत केला. चार दीस चलपी चलपी ह्या नाट्य महोत्सवांत दर्जेदार अशी चार वेवसायीक नाटकां सादर करतले, अशी म्हायती वेदांत एंटरटेनमेंटाचे अध्यक्ष दशरथ मांद्रेंकार हांणी दिली.
 3 जुलयाक दनपारच्या 3. 30 वरांचेर मुख्यमंत्री डॉ. प्रमोद सावंत हांचे हस्तुकीं नाट्य महोत्सवाचें उक्तावण जातलें. ह्या सुवाळ्याक विशेश सोयरे म्हूण कला आनी संस्कृती मंत्री गोविंद गावडे, खाशेले निमंत्रीत म्हूण सांखळेची नगराध्यक्ष रश्मी देसाय, सांखळी रवीन्द्र भवनाचे उपाध्यक्ष विठोबा घाडी, आमोणेंचे सरपंच कृष्णा गांवस, उपनगराध्यक्ष आनंद काणेकार हाजीर रावतले.
 सांजेच्या 7. 30 वरांचेर सीयावर रामचंद्र गिमोणें पिळगांव हांचे वती 'आली अंगावर' हें नाटक सादर जातलें. मंगळारा 4 जुलयाक सांजेच्या 7 वरांचेर वरदहस्त क्रिएशना वतीन 'धकास 420' हें नाटक सादर जातलें. बुधवारा 5 जुलयाक सांजेच्या 7 वरांचेर श्री शारदा स्पोर्टस् अॅण्ड कल्चरल क्लब केरी सत्तरी वतीन 'जमलें रे जमलें' हें नाटक सादर जातलें. जल्यार बिरेस्तारा 6 जुलयाक वेदांत एंटरटेनमेंट वाळपय हांचें 'पक पक पकाक' हें नाटक सादर जातलें, अशें दशरथ मांद्रेंकार हांणी सांगलें. हे पत्रकार परिशदेक रवीन्द्र भवनाचे उपाध्यक्ष विठोबा घाडी, उपाध्यक्ष रोशन देसाय, अविनाश नायक, सूर्यकांत गांवकार हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 